b'\n_START_ARTICLE_\n45 Evgenija\n_START_SECTION_\nOdkritje\n_START_PARAGRAPH_\nAsteroid je odkril Hermann Mayer Salomon Goldschmidt (1802 \xe2\x80\x93 1866) 27. junija 1857. Ime je dobil po cesarici Eugeniji di Montijo, \xc5\xbeeni Napoleona III.. To je bil prvi asteroid, ki je dobil ime po resni\xc4\x8dni osebi. Ni pa soglasja o tem, po kom se imenuje asteroid 12 Viktorija (po mitolo\xc5\xa1ki osebi ali po kraljici Viktoriji I. Angle\xc5\xa1ki).\n_START_SECTION_\nLastnosti\n_START_PARAGRAPH_\nAsteroid Evgenija obkro\xc5\xbei Sonce v 4,49 letih. Njegova tirnica ima izsrednost 0,082, nagnjena pa je za 6,610\xc2\xb0 proti ekliptiki. Njegov srednji premer je 107,3 km, okrog svoje osi pa se zavrti v 5,699 urah ._NEWLINE_Evgenija je velik asteroid tipa F. Te vrste asteroidi so izredno temni. Podobno kot pri asteroidu Matilda je njegova gostota nizka, kar pomeni, da ni sestavljen iz samo enega kosa, ampak iz ve\xc4\x8djega \xc5\xa1tevila manj\xc5\xa1ih teles. Evgenija verjetno ne vsebuje vode . Analiza svetlobnih krivulj ka\xc5\xbee, da pol asteroida ka\xc5\xbee proti eklipti\xc4\x8dnim koordinatama \xce\xb2, \xce\xbb) = (-30\xc2\xb0, 124\xc2\xb0 (10% natan\xc4\x8dnost) . To pa nam da naklon vrtilne osi 117\xc2\xb0 (vrtenje Evgenije je retrogradno).\n_START_SECTION_\nNaravni sateliti\n_START_PARAGRAPH_\nEvgenija ima dva naravna satelita. Prvi je Mali princ, drugi pa S/2004 (45) 1.\n_START_SECTION_\nMali princ\n_START_PARAGRAPH_\nLeta 1998 so astronomi s pomo\xc4\x8djo Kanadsko-francosko-havajskega daljnogleda (CFHT) odkrili, da okrog asteroida Evgenija kro\xc5\xbei manj\xc5\xa1a luna. To je bilo prvo odkritje asteroidne lune z daljnogledom na povr\xc5\xa1ini Zemlje. Novo odkrita luna je takrat dobila ime (45) Evgenija I Mali princ, sedaj pa je znana samo kot Mali princ. Luna je precej manj\xc5\xa1a od Evgenije, njen premer je samo 13 km, za en obhod Evgenije pa potrebuje pribli\xc5\xbeno 5 dni.\n_START_SECTION_\nS/2004 (45) 1\n_START_PARAGRAPH_\nDruga luna z za\xc4\x8dasnim imenom S/2004 (45) 1  kro\xc5\xbei okrog Evgenije bli\xc5\xbeje kot Mali princ. Odkrita je bila z analizo treh posnetkov, ki so jih naredili februarja leta 2004 z Zelo velikim daljnogledom (VLT) na Ju\xc5\xbenem evropskem observatoriju v \xc4\x8cilu.'